REGOLAMENT TAL-KUNSILL (KE) Nru 1126/2006
ta’ l-24 ta’ Lulju 2006
li jemenda r-Regolament (KE) Nru 234/2004 dwar ċerti miżuri restrittivi fir-rigward tal-Liberja u li jħassar ir-Regolament (KE) Nru 1030/2003, u li jissospendi ċerti miżuri restrittivi fir-rigward tal-Liberja
IL-KUNSILL TA’ L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u partikolarment l-Artikoli 60 u 301 tiegħu,
Wara li kkunsidra l-Pożizzjoni Komuni 2006/31/PESK tat-23 ta' Jannar 2006 li ġġedded il-miżuri restrittivi imposti kontra l-Liberja (1) u l-Pożizzjoni Komuni 2006/518/PESK ta' l-24 ta’ Lulju 2006 li timmodifika u ġġedded ċerti miżuri restrittivi imposti kontra l-Liberja (2),
Wara li kkunsidra l-proposta mill-Kummissjoni,
Billi:
(1)
Sabiex timplimenta l-miżuri imposti kontra l-Liberja mir-Riżoluzzjoni 1521(2003) tal-Kunsill tas-Sigurtà tan-NU (UNSCR), il-Pożizzjoni Komuni 2004/137/PESK ta' l-10 ta' Frar 2004 dwar ċerti miżuri restrittivi kontra l-Liberja (3) pprevedit għall-implimentazzjoni tal-miżuri mniżżlin fil-UNSCR 1521 (2003) dwar il-Liberja, u projbizzjoni tal-forniment ta' assistenza finanzjarja lil-Liberja relatata ma' attivitajiet militari. Fit-23 ta' Jannar 2006, il-Pożizzjoni Komuni 2006/31/PESK kkonfermat il-miżuri restrittivi tal-Pożizzjoni Komuni 2004/137/PESK għal perijodu ulterjuri, f'konformità mar-Riżoluzzjoni 1647(2005) tal-Kunsill tas-Sigurtà tan-NU.
(2)
Ir-Regolament tal-Kunsill (KE) Nru 234/2004 (4) jipprojbixxi l-forniment ta' assistenza teknika u finanzjarja lil-Liberja relatata ma' attivitajiet militari, l-importazzjoni ta' djamanti mhux maħduma mil-Liberja u l-importazzjoni ta' zkuk tondi u prodotti ta' l-injam li joriġinaw f'dak il-pajjiż.
(3)
Fid-dawl ta' l-iżviluppi fil-Liberja, fit-13 ta' Ġunju 2006 l-Kunsill tas-Sigurtà tan-NU adotta l-UNSCR 1683(2006) li tintroduċi xi eżenzjonijiet għall-projbizzjoni ta' assistenza teknika relatata ma' attivitajiet militari imposta mill-paragrafu 2(b) ta' l-UNSCR 1521(2003).
(4)
Fl-20 ta' Ġunju 2006, il-Kunsill tas-Sigurtà tan-Nazzjonijiet Uniti adotta r-Riżoluzzjoni 1689(2006). Huwa ddeċieda li jġedded il-projbizzjoni kontra l-importazzjoni tad-djamanti, iżda mhux li jġedded il-projbizzjoni kontra l-importazzjoni taz-zkuk tondi u l-prodotti kollha ta' l-injam li joriġinaw mil-Liberja, li kienet ġiet imposta mill-paragrafu 10 tal-UNSCR 1521(2003) u, wara diversi estensjonijiet, skadiet fl-20 ta' Ġunju 2006. Il-Kunsill tas-Sigurtà esprima d-determinazzjoni tiegħu li jerġa' jattwa dik il-projbizzjoni jekk, fi żmien disgħin jum, il-Liberja tonqos milli tgħaddi l-leġislazzjoni tal-forestrija proposta mill-Kumitat għall-Montoraġġ tar-Riforma tal-Foresti maħluq mill-Gvern tal-Liberja.
(5)
Waqt li tqiesu dawn ir-Riżoluzzjonijiet u l-Pożizzjonijiet Komuni 2006/31/PESK u 2006/518/PESK, jeħtieġ li tiġi sospiża l-projbizzjoni kontra l-importazzjonijiet taz-zkuk tondi u l-prodotti ta' l-injam li joriġinaw mil-Liberja, imniżżla fl-Artikolu 6(2) tar-Regolament (KE) Nru 234/2004, b'effett mit-23 ta' Ġunju 2006, u li jiġu emendati l-Artikoli 3 u 4 ta' dak ir-Regolament, partikolarment sabiex jiġi permess il-forniment ta' assistenza lill-pulizija u l-forzi tas-sigurtà tal-Gvern tal-Liberja taħt ċerti kondizzjonijiet b'effett mit-13 ta' Ġunju 2006,
ADOTTA DAN IR-REGOLAMENT:
Artikolu 1
Ir-Regolament (KE) Nru 234/2004 huwa b'dan emendat kif ġej:
1)
L-Artikolu 3 huwa sostitwit b'dan li ġej:
“Artikolu 3
1. B'deroga mill-Artikolu 2, l-awtorità kompetenti, kif elenkat fl-Anness I, ta' l-Istat Membru fejn il-fornitur tas-servizz huwa stabbilit, tista' tawtorizza l-forniment ta':
(a)
assistenza teknika, finanzjar u assistenza finanzjarja relatati ma’:
(i)
armi u materjal relatat, fejn tali assistenza jew servizzi jkunu intiżi biss għall-appoġġ ta' u l-użu mill-Missjoni tan-Nazzjonijiet Uniti fil-Liberja; jew
(ii)
armi u munizzjon li jibqgħu it-tnejn fil-kustodja tas-Servizz Speċjali ta’ Sigurtà għal użu operattiv mhux ostakolat, u li ngħataw skond l-approvazzjoni tal-Kumitat stabbilit permezz tal-paragrafu 21 tar-Riżoluzzjoni 1521 (2003) tal-Kunsill tas-Sigurtà tan-NU, lill-membri ta' dak is-Servizz għal skopijiet ta' taħriġ qabel it-13 ta' Ġunju 2006;
(b)
finanzjar u assistenza finanzjarja relatati ma’:
(i)
armi u materjal relatat intiżi biss għall-appoġġ u l-użu fi programm internazzjonali ta’ taħriġ u riforma għall-forzi armati u l-pulizija Liberjana, kemm-il darba l-Kumitat stabbilit bil-paragrafu 21 tar-Riżoluzzjoni 1521 (2003) tal-Kunsill tas-Sigurtà tan-NU jkun approva l-esportazzjoni, il-bejgħ jew it-trasferiment ta’ l-armi jew materjal relatat ikkonċernat;
(ii)
tagħmir militari li ma jikkaġunax il-mewt intiż biss għal użu umanitarju jew ta' protezzjoni, kemm-il darba l-Kumitat stabbilit bil-paragrafu 21 tar-Riżoluzzjoni 1521 (2003) tal-Kunsill tas-Sigurtà tan-NU jkun approva l-esportazzjoni, il-bejgħ, il-forniment jew it-trasferiment tat-tagħmir ikkonċernat; jew
(iii)
armamenti u munizzjon intiżi għall-użu minn membri tal-pulizija u tal-forzi tas-sigurtà tal-Gvern tal-Liberja li ġew mistħarrġa u mħarrġa sa mill-bidu nett tal-Missjoni tan-Nazzjonijiet Uniti fil-Liberja f'Ottubru 2003, kemm-il darba l-Kumitat stabbilit bil-paragrafu 21 tar-Riżoluzzjoni 1521 (2003) tal-Kunsill tas-Sigurtà tan-NU ikun approva l-esportazzjoni, il-bejgħ, il-forniment jew it-trasferiment ta’ l-armi jew il-munizzjon ikkonċernati.
2. L-ebda awtorizzazzjoni ma għandha tingħata għal attivitajiet li diġà seħħew.”;
2)
L-Artikolu 4 huwa sostitwit b'dan li ġej:
“Artikolu 4
1. Fejn attivitajiet ta' dan it-tip ġew approvati minn qabel mill-Kumitat stabbilit permezz tal-paragrafu 21 tar-Rizoluzzjoni 1521 (2003) tal-Kunsill tas-Sigurtà tan-NU, u b'deroga mill-Artikolu 2 ta' dan ir-Regolament, l-awtorità kompetenti, kif elenkata fl-Anness I, ta' l-Istat Membru fejn il-fornitur tas-servizzi huwa stabbilit, tista' tawtorizza l-forniment ta' assistenza teknika relatata ma':
(a)
armi u materjal relatat intiż biss għall-appoġġ u l-użu fi programm internazzjonali ta' taħriġ u riforma għall-forzi armati u l-pulizija Liberjani;
(b)
apparat militari li ma jikkaġunax il-mewt intiż biss għal użu umanitarju jew ta' protezzjoni; jew
(ċ)
armamenti u munizzjon intiżi għal użu minn membri tal-pulizija u tal-forzi tas-sigurtà tal-Gvern tal-Liberja li ġew mistħarrġa u mħarrġa sa mill-bidu nett tal-Missjoni tan-Nazzjonijiet Uniti fil-Liberja f'Ottubru 2003.
L-approvazzjoni tal-Kumitat stabbilit mill-paragrafu 21 tar-Riżoluzzjoni 1521 (2003) tal-Kumitat tas-Sigurtà tan-NU għandha tintalab permezz ta' l-awtorità kompetenti, kif elenkat fl-Anness I, ta' l-Istat Membru fejn ikun stabbilit il-fornitur tas-servizz.
Il-Gvern ta’ l-Istat Membru kkonċernat u l-Gvern tal-Liberja għandhom jagħmlu talba konġunta għall-approvazzjoni ta’ assistenza teknika marbuta ma’ l-armi u l-munizzjon imsemmija fil-punt (ċ), lill-Kumitat stabbilit bil-paragrafu 21 tar-Riżoluzzjoni 1521 (2003) tal-Kunsill tas-Sigurtà tan-NU.
2. L-ebda awtorizzazzjoni ma għandha tingħata għal attivitajiet li diġà seħħew.”.
Artikolu 2
L-Artikolu 6(2) tar-Regolament (KE) Nru 234/2004 għandu jkun sospiż sat-18 ta' Settembru 2006.
Artikolu 3
Dan ir-Regolament għandu jidħol fis-seħħ l-għada tal-pubblikazzjoni tiegħu f’Il-Ġurnal Uffiċjali ta' l-Unjoni Ewropea.
L-Artikolu 1 għandu japplika mit-13 ta' Ġunju 2006. L-Artikolu 2 għandu japplika mit-23 ta' Ġunju 2006.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 24 ta’ Lulju 2006.